Kulkijan lauluja


I. 

 Minä kulkuripoika kurja,
 Minä kuljen ja laulan vaan.
 On ollut mun eloni hurja
 Ja synkeä soinnultaan.

 Minä kuljen, kuljen ja laulan –
 Ei tyydytä mua muu;
 Minä kuljen ja laulan siksi,
 Kun täyttyvi mullalla suu.

II. 

 Tähdet vilkkuvat taivahalla
 – Kulkija yksin kulkee –
 Missä on koti kulkijalla,
 Kussa silmänsä sulkee?

 Koti kulkijan kaikkialla
 – Nukkuvi nurmikolle –
 Tähdet vilkkuvat taivahalla
 Kuolleelle kulkijalle.

III. 

 Kaikilla on kumppaninsa
 Muilla, paitsi ei minulla:
 Rannalla tavin toveri,
 Koivussa käkösen kulta.

 Kotihin on muiden mieli,
 Oman pellon pientarille –
 Mulla mieli poies mennä,
 Kauas kulkea kotoa.

 Muilla on iloinen mieli
 Riemu rinnassa asuvi –
 Sydän mulla synkeänä
 Mieli mustana alati,

 Paista, oi Jumalan päivä,
 Herran kehrä hellittele
 Minunkin poloisen poi’an
 Sydämmelle synkeälle!

 Jotta voisin miekin koito,
 Poika kurja kulkevainen
 Laulun laatia ilosta,
 Soinnuista suvisen syömmen.

30-9 1900.